理舟入奉大對臨發有賦
作者：程公許
朝代：宋

paragraphs: 弱齡誦書史，所慕在經世。
靦顔科目中，頗恨愆素志。
天府兩貢書，恥逐時粧媚。
諸公誤賞音，偶玷春官第。
王明渴疇咨，臨軒有故事。
明當鼓枻下，陛對去天咫。
采蘭有常供，胡爲輕萬里。
趨庭願有聞，丁寧汝其識。
謹無曲學阿，恐作儒冠恥。
士當志遠大，富貴餘事耳。
百拜請書紳，誓言其敢替。
萬古洙泗傳，豈爲青紫計。